(দিনাজপুর২৪.কম) মুদ্রাপাচারের রাজধানীর নিউ মার্কেট থানায় দুর্নীতি দমন কমিশনের (দুদক) করা এক মামলায় বিসমিল্লাহ গ্রুপের ব্যবস্থাপনা পরিচালক খাজা সোলেমান আনোয়ার চৌধুরী, চেয়ারম্যান নওরিন হাসিবসহ নয়জনকে দশ বছর করে কারাদণ্ডের আদেশ দিয়েছেন আদালত। সোমবার (১০সেপ্টেম্বর) ঢাকার ১০ নম্বর বিশেষ জজ আতাবুল্লাহ সোমবার এ মামলার রায় ঘোষণা করেন। কারাদণ্ডের পাশাপাশি ১৫ কোটি ৩৩ লাখ ৬১ হাজার ৬৮৬ টাকার অর্থ আসামিদের জরিমানা করেন আদালত। দণ্ডপ্রাপ্ত নয় আসামির মামলার শুরু থেকে পলাতক রয়েছেন। তাদের বিরুদ্ধে গ্রেপ্তারি পরোয়ানা জারি করেছেন আদালত। দুদকের আদালতের কোর্ট পরিদর্শক আশিকুর রহমান বিষয়টি নিশ্চিত করেছেন। ২০১৩ সালের ৩ নভেম্বর নিউ মার্কেট থানায় দায়ের করা এ মামলায় ১৫ কোটি ৩৩ লাখ টাকা পাচারের অভিযোগে দুদক আসামিদের বিরুদ্ধে মামলাটি করেন। বিভিন্ন সময়ে ২৪ জন আদালতে সাক্ষ্য প্রদান করেন। একাধিক ব্যাংক থেকে ১ হাজার ২০০ কোটি টাকা মুদ্রাপাচার, ঋণ জালিয়াতি ও দুর্নীতির অভিযোগে ২০১৩ সালের ৩ নভেম্বর বিসমিল্লাহ গ্রুপের চেয়ারম্যান নওরিন হাসিব, ব্যবস্থাপনা পরিচালক খাজা সোলায়মান চৌধুরীসহ ৫৪ জনের বিরুদ্ধে একাধিক মামলা করে দুদক।